钦定古今图书集成/历象汇编/乾象典/第019卷 > 《书经》 > 《周书洪范》
## 钦定古今图书集成/历象汇编/乾象典/第019卷 > 《书经》 > 《周书洪范》

鲧垔洪水，汨陈其五行。帝乃震怒，不畀《洪范》九畴，彝
伦攸𪯎

〈大全〉苏氏洵曰：五行一畴耳，一汨而九不畀，盖五行纲，九畴目，纲坏而目废也。新安陈氏曰：“帝即天也，天者理而已。水，五行之首，鲧乃垔之一行汨而馀皆汨，是逆理而获罪于天，故天不畀以九畴。”

又

初一曰《五行》。

〈蔡传〉“五行不言用”，无适而非用也。〈大全〉陈氏大猷曰：五气运行于天地间，未尝停息，故曰“五行。”西山真氏曰：五行者，天之所生以养乎人者也。其气运于天而不息，其材用于世而不匮，其理则赋于人而为五常，以天道言，莫大于此，故居九畴之首。

又

一、《五行》：一曰水，二曰火，三曰木，四曰金，五曰土。水曰
润下，火曰炎上，木曰曲直，金曰从革，土爰稼穑。润下
作咸，炎上作苦，曲直作酸，从革作辛，稼穑作甘。

〈疏〉言五者性异而味别，各为人之用。《书传》云：“水火者，百姓之所饮食也。金木者，百姓之所典作也。土者，万物之所资生也。”是为人用。五行即五材，言五者各有材干也。谓之“行”者，若在天则五气流行，在地，世所行用也。〈蔡传〉水火木金土者，五行之生序也。天一生水，地二生火，天三生木，地四生金，天五生土。唐孔氏曰：“万物成形，以微著为渐。五行先后，亦以微著为次。五行之体，水最微为一，火渐著为二，木形实为三，金体固为四，土质大为五。润下炎上，曲直从革，以性言也；稼穑，以德言也。润下者，润而又下也；炎上者，炎而又上也。曲直”者，曲而又直也。“从革”者，从而又革也。“稼穑”者，稼而又穑也。“稼穑独以德言”者，土兼五行，无正位，无成性，而其生之德莫盛于稼穑，故以稼穑言也。稼穑不可以为性也，故不曰曰，而曰爰。爰，于也，于是稼穑而已，非所以名也。作，为也。咸、苦、酸、辛甘者，五行之味也。五行有声色气味，而独言味者，以其切于民用也。〈大全〉介轩董氏曰：“大抵天地之间，太极判而为阴阳，阴阳分而为五行，太极，理也，阴阳五行，气也。理必寓乎气，气不离乎理，故天一生水，天三生木，天五生土，三者皆阳之所生，地二生火，地四生金，二者皆阴之所生。析而言之为五行，对而言之为二气，岂无其理而自尔哉？五行之质形于地，是以润下之水，炎上之火，曲直之木，从革之金，稼穑之土；五行之神运于天，则为春夏秋冬土寄旺于四季，而名曰冲气。五行一阴阳也，阴阳一太极也，本未尝相离也。五行之质存于人身者，为肝心肺肾脾；五行之神舍于人心者，为仁义礼智信。质者其粗也，神者其精也，亦未尝相离也。”徽庵程氏曰：“五行者八畴之体，八畴者”五行之用。造化之初，一湿一燥，湿之流为水，燥之烁为火，湿之融为木，燥之凝为金，其融结为土，自轻清而重浊。先天之五行，其体也，四时主相生，六府主相克，后天之五行其用也。其体对立，其用循环。陈氏大猷曰：物之生，其初皆为水，其终皆为土，五行之相生，所以相继也，其相克，所以相汨也。润以质言，“炎”以气言，“上下”以位言，“曲直”以形言，《从革》以材言，“稼穑”以用言。土非止于稼穑，以生民粒食之用言之也。即稼穑而推五行，则润下用之于灌溉也，炎上用之于烹饪也，曲直之斲削，从革之镕范，用之于宫室器用也。